**ANEKS IV**

**DRUŠTVO POSEBNE NAMENE (DPN)**

1.1. Osnivanje DPN

1.2. Izmena Ugovora o osnivanju DPN - Dokapitalizacija DPN

1.3. Izmena Ugovora o osnivanju DPN po dokapitalizaciji - Organi upravljanja i zaštita javnog interesa u DPN

1.4. Izmena Ugovora o osnivanju DPN - Pretežna delatnost

1.5. Izmena Ugovora o osnivanju DPN - Proširenje delatnosti

1.6. Izmena Ugovora o osnivanju DPN – Tranzicija

1.7. Projektno finansiranje u odnosu na DPN

**1.1. Osnivanje DPN**

1.1.1. Koncedent je osnovao Regionalno privredno društvo „Niški region“ doo, PIB\_\_\_\_\_\_\_\_\_\_\_\_

matični broj\_\_\_\_\_\_\_\_\_\_\_\_\_\_\_\_\_, sa sedištem u Nišu, ulica \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

koje se smatra Društvom posebne namene (dalje: DPN) u smislu člana 9. Zakona o javno privatnom partnerstvu i koncesijama Republike Srbije (Sl.gl. 88/2011) i članova 9, 19 i 20 Ugovora o implementaciji od 19.07.2013 godine.

**1.2. Izmena Ugovora o osnivanju DPN - Dokapitalizacija DPN**

1.2.1. Koncesionar dokapitalizuje DPN, upisom novčanog uloga u visini ponuđene ugovorne cene definisane članom 6.1.a.(i) javnog ugovora, na način i u skladu sa članom 3.1. Aneksa III Javnog ugovora, i sa ponudom Koncesionara.

1.2.2. Upisani novčani ulog Koncesionar je dužan da uplati na način definisan članom 3.1. Aneksa III Javnog ugovora.

1.2.3. Ugovorne strane su saglasne da se upisani i uplaćeni novčani ulog Koncesionara može povećati u toku ili po završetku projektovanja i gradnje RCUO na zahtev Koncesionara, na osnovu konačnog predmera i predračuna radova dobijenog iz projekta izvedenog stanja i drugih odgovarajućih dokaza koje Koncesionar dostavlja Koncedentu. Izuzetno, povećanje upisanog novčanog uloga Koncesionara, Koncedent može prihvatiti i na osnovu obrazloženog zahteva Koncesionara zbog nepredviđenih i dodatnih građevinskih radova, a čije neizvršavanje može da izazove štetu Koncesionaru.

1.2.4. Ugovorne strane su saglasne da se upisani i uplaćeni novčani ulog Koncesionara može povećati u toku ili po završetku projektovanja i gradnje RCUO na obrazloženi zahtev Koncedenta zbog nepredviđenih razloga koji se tiču zaštite životne sredine, opšte zaštite zdravlja stanovništva, bezbednosti stanovništva kao i izvršavanja ugovornih obaveza Koncesionara, a čije neizvršavanje može da izazove štetu ili nenadoknadivu štetu Koncedentu.

1.2.5. Primena članova 1.2.3. i 1.2.4. ovog Aneksa podrazumeva izmenu Javnog ugovora i Ugovora o osnivanju DPN na način definisan Javnim ugovorom i Ugovorom o osnivanju DPN.

1.2.6. Koncesionar je dužan da upisani novčani ulog uplati u celosti, i odriče se prava zahteva izmene Javnog ugovora kojim bi se ponuđena ugovorna cena iz člana 6.1.a.(i). Javnog ugovora smanjila.

1.2.7. Koncedent je obavezan doneti odluke i saglasnosti organa iz člana 13a Ugovora o osnivanju DPN koje omogućuju nesmetan upis novčanog osnivačkog uloga Koncesonara i izmenu Ugovora o osnivanju u skladu sa članom 1.2. ovog Aneksa, u rokovima definisanim Javnim ugovorom.

**1.3. Izmena Ugovora o osnivanju DPN po dokapitalizaciji - Organi upravljanja i zaštita javnog interesa u DPN**

1.3.1. Ugovorne strane su saglasne da je pravo upravljanja u DPN srazmerno visini osnivačkih uloga u skladu sa Ugovorom o osnivanju DPN i Javnim ugovorom.

1.3.2. Organi upravljanja DPN su: Skupština, Nadzorni odbor i Direktor

1.3.3. Članovi Skupštine DPN su, na strani Koncedenta, svaka jedinica lokalne samouprave pojedinačno srazmerno osnivačkom udelu i Koncesionar: članovi Skupštine DPN na strani koncesionara, ukoliko je Koncesionar organizovan u konzorcijum su članovi Konzorcijuma u skladu sa Ugovorom o konzorcijumu.

1.3.4. Ukupan broj glasova Skupštine DPN je 100. Svaki član Skupštine DPN predstavlja broj glasova srazmeran upisanom novčanom ulogu u DPN u proporciji.

1.3.4.1. Članovi Skupštine koji imaju manje od 1% upisanog osnivačkog uloga DPN imaju pravo na jednog člana. Primenom ovog člana, ne menja se princip odlučivanja srazmerno procentu udela osnivača.

1.3.5. Skupština DPN odlučuje većinom glasova na način definisan Ugovorom o osnivanju DPN.

1.3.5.1 Skupština donosi odluke 2/3 većinom ukupnog broja glasova, u skladu sa članom 13a. Ugovora o osnivanju DPN.

1.3.5.2 Skupština DPN odlučuje jednoglasno o sledećim pitanjima:

a) povećanju ili smanjenju osnovnog kapitala;

b) statusnim promenama i promenama pravne forme;

c) donošenju odluke o likvidaciji društva ili podnošenju predloga za pokretnje stečaja i imenovanju likvidacionog upravnika, kao i usvajanju likvidacionih bilansa i izveštaja likvidacionog upravnika;

d) saglasnosti na sticanje, prodaju, davanje u zakup, zalaganje ili drugo raspolaganje imovinom velike vrednosti u smislu člana 470. Zakona o privrednim društvima, uz prethodno pribavljenu saglasnost datu od strane nadležnog izvršnog organa osnivača;

m) donošenju odluke kojom se odobrava Ugovor o pristupanju novog člana i daje saglasnost na prenos udela trećem licu u slučaju iz člana 167. Zakona o privrednim društvima, a na osnovu prethodno pribavljene saglasnosti od strane nadležnog izvršnog organa osnivača.

1.3.6. Nadzorni odbor DPN čine Predsednik i 4 člana koje bira Skupština DPN svojom odlukom u skladu sa Ugovorom o osnivanju DPN i ovim Aneksom.

1.3.6.1. Koncedent delegira 2 člana nadzornog odbora, dok Koncesionar delegira 3 člana nadzornog odbora od kojih je jedan član Predsednik nadzornog odbora. Koncedent za svoje predstavnike delegira predstavnika Grada Niša i Opštine Doljevac.

1.3.7. Nadzorni odbor odlučuje većinom glasova u skladu sa svojim nadležnostima definisanim Ugovorom o osnivanju DPN.

1.3.8. Direktora DPN imenuje nadzorni odbor.

1.3.9. Koncedent je obavezan doneti odluke i saglasnosti organa iz člana 13 Ugovora o osnivanju DPN koje omogućuju nesmetanu izmenu Ugovora o osnivanju u skladu sa članom 1.3. ovog Aneksa, u rokovima definisanim Javnim ugovorom.

**1.4. Izmena Ugovora o osnivanju DPN - Pretežna delatnost**

1.4.1. Ugovorne strane su saglasne da je šifra pretežne delatnost DPN za vreme trajanja Javnog ugovora:

38.21 Tretman i odlaganje otpada (MSW)[[1]](#footnote-1) koji nije opasan

Društvo može obavljati i sve druge delatnosti koje zakonom nisu zabranjene, ako posebnim zakonom registracija ili obavljanje delatnosti nije uslovljeno izdavanjem prethodnog odobrenja, saglasnosti ili drugog akta nadležnog organa, ali sve u cilju ostvarivanja svrhe svog osnivanja i postojanja, kao i opštim aktima opredeljenih i konkretizovanih cilljeva.

1.4.2. Delatnosti iz stava 2. člana 1.4.1. ovog Aneksa moraju biti definisane Ponudom Koncesionara.

Prihvatanjem Ponude Koncesionara, Koncedent prihvata i sve delatnosti obuhvaćene istom.

1.4.3. Koncesionar ima pravo da ponudi Koncedentu obavljanje delatnosti iz stava 2. člana 1.4.1. ovog Aneksa i u toku trajanja Javnog ugovora, iako one nisu definisane Ponudom Koncesionara u smislu člana 1.4.2. ovog Aneksa.

1.4.4.Koncedent samostalno odlučuje o ponudi Koncesionara iz prethodnog člana i donosi odluku.

1.4.5. Koncedent ima pravo na posebnu naknadu od obavljanja delatnosti Koncesionara iz člana 1.4.3. ovog Aneksa, uključujući i nove oblike iskorišćavanja generisane energije na ovaj način i to 40% od iskazane dobiti po ovom osnovu. Dobit se iskazuje u poslovnim knjigama Koncesionara u skladu sa pozitivnim zakonskim normama koje uredjuju oblast računovodstva i finansijske evidencije poslovanja.

1.4.6. Koncesionar je obavezan finansijski evidentirati poslovanje delatnosti iz člana 1.4.3. ovog Aneksa kao poseban profitni centar.

1.4.7. Obligacioni odnosi, kao i ostale obaveze nastale prihvatanjem ponude Koncesionara od strane Koncedenta iz člana *1.4.3. i 1.4.5.* ovog Aneksa, definišu se posebnim Ugovorom između Koncesionara i Koncedenta, koje su ugovorne strane obavezne potpisati pre početka obavljanja predmetne delatnosti.

**1.5. Izmena Ugovora o osnivanju DPN - Proširenje delatnosti**

1.5.1. Koncesionar može ponuditi Koncedentu proširenje delatnosti DPN za vreme trajanja Javnog ugovora i na delatnosti za koje je posebnim zakonom registracija ili obavljanje delatnosti uslovljena izdavanjem prethodnog odobrenja, saglasnosti ili drugog akta nadležnog organa.

1.5.2. Koncedent samostalno odlučuje o ponudi Koncesionara iz prethodnog člana i donosi odluku.

1.5.3. Koncedent ima pravo na posebnu naknadu od obavljanja delatnosti Koncesionara iz člana *1.5.1*. ovog Aneksa, uključujući i nove oblike iskorišćavanja generisane energije na ovaj način i to 40% od iskazane dobiti po ovom osnovu. Dobit se iskazuje u poslovnim knjigama Koncesionara u skladu sa pozitivnim zakonskim normama koje uredjuju oblast računovodstva i finansijske evidencije poslovanja.

1.5.4. Koncesionar je obavezan finansijski evidentirati poslovanje delatnosti iz člana 1.4.3. ovog Aneksa kao poseban profitni centar.

1.5.5. Obligacioni odnosi, kao i ostale obaveze nastale prihvatanjem ponude Koncesionara od strane Koncedenta iz člana *1.5.1. i 1.5.3.* ovog Aneksa, definišu se posebnim Ugovorom između Koncesionara i Koncedenta, koje su ugovorne strane obavezne potpisati pre početka obavljanja predmetne delatnosti.

**1.6. Izmena Ugovora o osnivanju DPN – Tranzicija**

1.6.1. Ugovorne strane su saglasne da po isteku roka trajanja Javnog ugovora, Koncesionar bez naknade ustupi svoj udeo u DPN Koncedentu srazmerno osnivačkom ulogu svakoj jedinici lokalne samouprave pojedinačno.

1.6.2. Koncesionar se unapred odriče bilo kakvog prava po bilo kom osnovu, podnošenja zahteva za nadoknadu po osnovu ustupanja udela u DPN po završetku trajanja Javnog ugovora.

1.6.3. Rok za izvršenje obaveze Koncesionara iz člana 1.6.1. ovog Aneksa je 30 dana od dana isteka trajanja Javnog ugovora.

1.6.4. Koncesionar je obavezan ispuniti obavezu tranzicione pomoći na način i u rokovima definisanim članom 3.3.2. Javnog ugovora i Aneksa II.

**1.7. Projektno finansiranje u odnosu na DPN**

1.7.1. Koncesionar može izvršiti finansiranje javnog ugovora projektnim finansiranjem koje sprovodi DPN na način definisan Javnim ugovorom i Aneksom III, a u skladu sa članom 49. Zakona o JPP i koncesijama Republike Srbije.

1.7.2. Izuzeto od člana 1.7.1. Koncesionar ne može opteretiti hipotekom ili bilo kakvom drugom vrstom zaloge: zgrade, zemljište i opremu u vlasništvu DPN u smislu kolaterala finansijeru za projektno finansiranje.

1.7.3. Koncesionar kao obezbeđenje projektnog finansiranja, finansijeru može dati sredstva obezbeđenja nad finansijskom imovinom DPN kao i sredstva obezbeđenja ili zalogu nad sopstvenim udelima u DPN,

1.7.4. Koncedent nema obavezu davanja finansijskih garancija finansijeru za finansiranje javnog ugovora iz člana 1.7.1. ili pristupanja dugu Koncesionara po obavezi finansiranja javnog ugovora. Koncesionar se unapred i neopozivo odriče prava da takav zahtev uputi Koncedentu.

1.7.5. Koncesionar ima pravo da obezbedi garanciju za obezbeđenje finansiranja javnog ugovora i od trećih lica i institucija iz oblasti osiguranja o svom trošku.

1. Opštinski komunalni otpad Municipality solid waste (MSW) [↑](#footnote-ref-1)